Forrige weekend kørte et passagertog for første gang den 60 kilometer lange tur fra København til Ringsted via den nye dobbeltsporede jernbane over Køge. Det er en væsentlig milepæl i arbejdet med Danmarks første højhastighedsbane, som med et budget på 11,5 milliarder kroner er blandt landets største jernbaneprojekter.

Ringstedbanen skal stå klar til indvielse i december 2018 og bliver som den første strækning i Danmark elektrisk fra starten. Testen med passagertoget foregik dog med et dieseldrevet MQ-togsæt, eftersom banen endnu ikke er elektrificeret, fortæller Jette Aagaard, Banedanmarks projektdirektør for banen.

»I februar var hele sporet lagt, og det var en dejlig milepæl. Siden har vi været i gang med at lægge de sidste skærver og svejsninger for at færdiggøre sporet, så Elektrificeringsprogrammet og Signalprogrammet kunne gå i gang med deres arbejde på banen,« siger hun.

Faktisk gik Elektrificeringsprogrammet allerede i begyndelsen af april i gang med arbejdet – en måned før planlagt. På strækningen vil forbipasserende i disse dage kunne se de seks meter lange fundamenter for elmasterne blive banket ned i jorden.

Omstilling til 250 km/t

Teamet bag Ringstedbanen har de seneste måneder været i gang med at lægge kabelrender som forberedelse til, at Banedanmarks folk i Signalprogrammet lægger kabler langs banen. Jette Aagaards team har overtaget opgaven fra Signalprogrammet, da det ikke lykkedes Banedanmark at nå til enighed med signalleverandøren Alstom om opgaven.

Mens andre store anlægsprojekter som Signalprogrammet og Femern- forbindelsen har været plaget af forsinkelser, fordyrelser og andre problem- sager, har Ringstedbanen været for- skånet for større problemer. Hvad er årsagen til det?

»Jeg har været med på kontraktforhandlingerne med alle entreprenørerne, så vi var fra start sikre på et fælles mindset i projektet, og vi har efterfølgende formået at hjælpe hinanden. Selv da en af entreprenørerne undervejs måtte meddele, at man var seks måneder forsinket, fik vi indhentet det ved at arbejde sammen i stedet for at drøfte årsager og ansvar. Vi har haft et meget tillidsfuldt samarbejde med entreprenørerne, og jeg tror, det er derfor, tingene har fungeret,« siger Jette Aagaard.

Første højhastighedsbane

Det er første gang, man bygger en højhastighedsbane i Danmark. Banedanmark har derfor været på rundtur i Europa for at hente inspiration fra lande som Sverige, Norge, Tyskland, Frankrig, Holland, Belgien og Spanien.

»Vores normer i Banedanmark dækkede kun op til 180 km/t. Og kontrakterne bliver udbudt på grundlag af de fastlagte normer, så det krævede noget benarbejde at få normerne tilpasset 250 km/t. Her hentede vi meget erfaring fra udlandet for at blive klogere på de nødvendige tilpasninger til høj­hastighedsbaner,« fortæller Jette Aagaard.